Osnovna škola *Jelkovec*

Dragana Plamenca 1

10361 Sesvete

KLASA: 011-03/22-01/01

URBROJ: 251-508-01-22-01

Sesvete, 18. srpnja 2022.

IZVJEŠĆE O REALIZACIJI

GODIŠNJEG PLANA I PROGRAMA RADA

I KURIKULUMA

OSNOVNE ŠKOLE JELKOVEC

TE USPJEHA NA KRAJU NASTAVNE GODINE

**ZA ŠKOLSKU GODINU 2021./2022.**

Godišnji plan i program rada škole školske godine 2021./22. na prijedlog ravnateljice i Kurikulum na prijedlog ravnateljice i Učiteljskog vijeća donio je Školski odbor dana 6.10.2021. godine.

U sastavu Godišnjeg plana i programa rada je i Kalendar rada škole.

Ravnateljica škole donosi Izvješće o realizaciji Kurikuluma i Godišnjeg plana i programa škole za školsku godinu 2021./22. Izvješće će biti podneseno Učiteljskom vijeću, Školskom odboru i Vijeću roditelja.

Svrha izvješća je objektivno spoznati i valorizirati naš edukativni i drugi rad u protekloj školskoj godini i temeljem toga razraditi još bolju strategiju odgojno-obrazovnog djelovanja u smislu postizanja što boljih rezultata i stvaranja ugleda naše škole koja mora biti na ponos učenicima, roditeljima, djelatnicima i svim ostalim sudionicima našeg rada.

Realizacija Godišnjeg plana rada i škole i Kurikuluma rada škole ograničena je epidemiološkom situacijom i povremenom nastavom na daljinu.

S obzirom na kontinuiranu neizvjesnost, mogućnost oboljenja i mjere samoizolacije i djelatnika i učenika, vrlo smo zadovoljni održavanjem nastave u protekloj školskoj godini. Škola se pridržavala Uputa za rad Ministarstva znanosti, obrazovanja i sporta te Hrvatskog zavoda za javno zdravstvo uz stalnu suradnju sa školskom liječnicom. U skladu s tim su učenici dobili testove za samotestiranje, a za učitelje je bilo organizirano testiranje u školi prema utvrđenom planu. Sve je financirano od strane Ministarstva znanosti i obrazovanja Republike Hrvatske.

Za učenike razredne i predmetne nastave povremeno se nastava organizirala na daljinu i to za cijele razrede, a prema potrebi za pojedince po razrednim odjelima. Budući da su informacije o oboljenju ili o mjeri samoizolacije dolazile najčešće vikendom, tijekom večernjih sati odnosno iznenada tako se i nastava na daljinu za pojedine učenike organizirala prema mogućnostima prilagodbe. Za učenike razredne nastave nastava se održavala putem programa „škola na Trećem“ i/ili putem slanja materijala i uputa roditeljima kroz kanale koje su učitelji dogovorili s roditeljima. Za učenike predmetne nastave učitelji su najčešće stavljali materijale, zadatke i upute putem platforme Teams.

**ŠKOLSKA KUHINJA**

Naša škola u školskoj kuhinji svakodnevno priprema 210 ručkova, 760 mliječnih obroka i 130 užina. Kuhinja nije predviđena za takvu količinu pripreme hrane, ali dobrom organizacijom se ipak uspijeva udovoljiti potrebama. Na web stranici škole se tjedno objavljuje jelovnik. Povremeno dolazi do odstupanja koje je uzrokovano nepravovremenom dostavom namirnica za pripremu obroka. Cijene obroka su utvrđene Programom javnih potreba u osnovnom odgoju i obrazovanju Grada Zagreba za tekuću godinu.

Dio učenika ima pravo na umanjenje cijene ili je oslobođeno plaćanja prehrane ovisno o dokumentaciji koju su roditelji dužni dostaviti školi kako bi se potreban iznos namirio od strane Grada Zagreba.

Škola je u školskoj godini 2021./22. bila uključena u Shemu školskog voća i Shemu školskog mlijeka.

Djelatnici Zavoda za javno zdravstvo Andrija Štampar prema propisanim rokovima periodično uzimaju temeljne briseve djelatnica i površina školske kuhinje nakon čega škola dobiva nalaz koji potvrđuje mikrobiološku ispravnost uzoraka. Također se provodi i kontrola ispravnosti vode.

**ORGANIZACIJA RADA**

**Podaci o učenicima, razrednim odjelima i organizaciji nastave**

Na početku školske godine 2021./2022. OŠ Jelkovec pohađalo je 1016 učenika. Upisivanjem novih učenika i ispisivanjem naših (preseljenje obitelji u inozemstvo i promjena prebivališta), školsku godinu završilo je 999 učenika. S obzirom na brojčano stanje završetka školske godine 2021./22. bilježimo pad broja učenika.

Godišnji plan rada škole i Kurikulum škole za školsku godinu 2021./22. izrađen je na osnovi dokumenata koji reguliraju rad osnovnih škola za školsku godinu 2021./22., a izvršen je prema mogućnostima na koje je utjecala epidemiološka situacija.

Na temelju suglasnosti Ministarstva znanosti i obrazovanje nastavni sat je u školskoj godini 2021/2022. bio skraćen na 40 minuta. Nakon povratka s proljetnih praznika nastavni sat je vraćen na trajanje od 45 minuta također temeljem odluke Ministarstva znanosti i obrazovanja Republike Hrvatske.

Protokoli rada temeljeni su na Modelima i preporukama za rad u uvjetima povezanima s COVID-19 koje je objavilo Ministarstvo znanosti i obrazovanja Republike Hrvatske kao i ostalim preporukama Hrvatskog zavoda za javno zdravstvo i Gradskog ureda za obrazovanje.

Sukladno odluci o ustroju razrednih odjela Gradskog ureda za obrazovanje, kulturu i sport, u školskoj godini 2021./22. Škola je organizirala odgojno-obrazovni rad u 45 redovitih razrednih odjela od I. do VIII. razreda.

Sukladno odluci o organizaciji produženog boravka, ove je školske godine produženi boravak organiziran u šest odgojno obrazovnih skupina za potrebe učenika 1., 2. razreda.

Program Vikendom u sportske dvorane odvijao se s učiteljicom tjelesne i zdravstvene kulture tijekom radnog tjedna i subotom uz odlazak na natjecanja i nedjeljom. Učenici naše škole su u okviru „Vikenda u sportske dvorane“ osvojili 3. mjesto u Graničaru na prvenstvu Grada Zagreba u kategoriji 1.-4. razreda.

Djelovanje Školske zadruge je bilo ograničeno zbog epidemioloških uvjeta, ali smo svejedno na Božićnom sajmu prikupili sredstva za unaprjeđenje rada škole. Taj smo novac iskoristili i dodali razliku za kupnju ormarića za pehare koje su osvojili naši učenici u sportskim natjecanjima. Učitelj tjelesne i zdravstvene kulture je sa Sportskim društvom škole sudjelovao u nizu natjecanja na gradskoj, regionalnoj i državnoj razini uz izuzetno visoka postignuća.

Nastava se odvijala u 2 smjene tijekom cijele godine. Od početka nastavne godine do proljetnih praznika nastava se odvijala od 8 do 18 sati, a nakon povratka trajanja sata od 45 minuta nastava se održavala do 19 sati.

Za korisnike produženog boravka organiziran je prihvat učenika od 7 sati ujutro. Produženi boravak traje do 17 sati.

**Godišnji kalendar rada škole 2021./2022.**

- Jesenski odmor za učenike počinje 2. studenoga 2021. i traje do 3. studenoga 2021., s tim da nastava počinje 4. studenoga 2020.

- Prvi dio zimskog odmora za učenike počinje 24. prosinca 2021. godine i traje do 7. siječnja 2021. godine, s tim da nastava počinje 10. siječnja 2022. godine.

- Drugi dio zimskog odmora počinje 21. veljače 2022. i traje do 25.veljače 2022., s tim da nastava počinje 28. veljače 2022. godine.

- Proljetni odmor učenika počinje 14. travnja 2022 . i završava 22. travnja 2022. godine, s tim da nastava počinje 25. travnja 2022. godine.

Nastavna godina počinje 6. rujna 2021. godine , a završava 21. lipnja 2022. godine .

Nastava se ustrojava u dva polugodišta.

Prvo polugodište traje od 6. rujna 2021. do 23. prosinca 2022. godine .

Drugo polugodište počinje 10. siječnja 2022. godine, a završava 21.lipnja 2022. godine.

Kalendar školske godine 2021./22. sukladan je Odluci o početku i završetku nastavne godine, broju radnih dana i trajanju odmora učenika osnovnih i srednjih škola za školsku godinu 2021./2022.

Prema planu održano je 176 nastavnih dana, dva su bila nenastavna – Vjeronaučna olimpijada 8.2.2022 i Dan škole 18.6.2022.

KULTURNA I JAVNA DJELATNOST ŠKOLE

Kulturna i javna djelatnost škole oblikovana programom rada ostvaruje se u svim nastavnim predmetima, kroz rad učeničkih klubova i društava, izvannastavnih aktivnosti, kroz provođenje akcija i projekata, kroz susrete, natjecanja i smotre te obilježavanje značajnih datuma i blagdana, a i kroz druge aktivnosti iz svakodnevnog života i rada škole. Na osnovu okvirnog programa kulturne i javne djelatnosti škole razrađuju se planovi i programi kulturne i javne djelatnosti i unose se u programe rada skupina koje djeluju u školi.

Tijekom nastavne godine 2021./22. ostvareni su samo sadržaji koji su mogli biti ostvareni u prostorima škole prema epidemiološkim uvjetima. Po razredima su se obilježavali npr. Dani kruha, jabuke, kravate itd. jer nije bilo dopušteno zajedničko okupljanje. Većina aktivnosti je snimljena, a videozapisi su objavljeni na internetskim stranicama škole.

Tijekom školske godine održane su izložbe likovnih radova učenika u školi i objavljene su na web stranici škole.

Na otvorenom smo pripremili Božićni sajam uz kratak prigodan nastup zbora, a video zapisi „priredbi“ po razredima su objavljeni na web stranici škole.

Dana 14. lipnja 2022. učenici četvrtih razreda su sa svojim učiteljicama, već tradicionalno, pripremili priredbu oproštaja s razrednom nastavom.

Dan škole održan je u školi 18. lipnja 2022. Imali smo premijeru filma „Uz malu pomoć prijatelja“.

REALIZACIJA ŠKOLSKIH PREVENTIVNIH PROGRAMA

Godišnjim planom i programom predviđeni su preventivni programi koji su se održavali sukladno mogućnostima s obzirom na epidemiološka ograničenja. Od provedenog bih istaknula obilježavanje Međunarodnog dana prevencije zlostavljanja djece (19.11.2021.) i Dana ružičastih majica – Nacionalni dan borbe protiv vršnjačkog nasilja 23.2.2022 (zbog 2. dijela zimskog odmora pomaknuto na 2.3.2022.)

U okviru Izvješća o stanju sigurnosti i mjerama poduzetim u cilju zaštite prava učenika za školsku godinu 2021./2022. ravnateljica je već izvijestila Školski odbor, Vijeće roditelja i Učiteljsko vijeće o realizaciji školskih preventivnih programa.

ZDRAVSTVENA-SOCIJALNA I EKOLOŠKA ZAŠTITA UČENIKA

Imamo izuzetno dobru suradnju sa Službom za školsku medicinu s kojom smo u potpunosti realizirali preventivnu zaštitu prema Godišnjem planu i programu. Također vrlo uspješno surađujemo s Centrom za socijalnu skrb, Područnim uredom Sesvete.

Zdravstvena, socijalna i ekološka zaštita učenika dio je odgojno-obrazovnog rada škole koji se odnosi na razvijanje zdravstvene kulture učenika, čuvanje vlastitog zdravlja i okoline. Ostvaruje se kroz sadržaje zdravstveno-rekreacijskog odgoja, kroz nastavu, organizacijom prehrane, preventivnom mjerom osiguranja učenika, sudjelovanjem učenika u ekološkim akcijama.

Tijekom školske godine 2021./22., u suradnji s liječnicom školske medicine, provedeno je cijepljenje učenika, sistematski pregledi, pregled vida i kralješnice, preventivni programi i savjetovališni rad, upućivanje učenika na dodatne zdravstvene preglede radi profesionalne orijentacije i rad u povjerenstvima za određivanje primjerenog oblika školovanja.

Kolegice iz biologije i matematike su pokrenule projekt "Biomatka" . Radilo se o zdravoj prehrani, indeksu tjelesne mase, izračunavanju kalorijske vrijednosti hrane. Završetak projekta je bio 15.6.2022. kada su učenici osmih razreda ( 4 učenika iz svakog razreda) sudjelovali u međurazrednim natjecanjima u Escaperoomu gdje su rješavali zadatke iz biologije i matematike.

Učenici razredne nastave su sudjelovali u proslavi Dana planeta Zemlje u okviru projekta Zagrebačkih otpadnih voda.

Ekološke aktivnosti provodile su u školi i školskom okolišu tijekom cijele godine te su bile povezane s estetskim izgledom škole i njenog okoliša.

STRUČNO USAVRŠAVANJE

Učitelji Osnovne škole Jelkovec su u slijedećim aktivima:

1. Razredna nastava
2. Hrvatski jezik
3. Strani jezici
4. Priroda, Biologija i kemija
5. TZK
6. Povijest i geografija
7. Likovna i Glazbena kultura
8. Informatika, Fizika i Tehnička kultura
9. Stručni suradnici

Stručni aktivi sastajali su se prema potrebi planiranja, dogovaranja i izvršavanja zadataka. Članovi aktiva zajednički planiraju nastavne sadržaje, rade na izjednačavanju kriterija vrednovanja i ocjenjivanja učenika, zajednički se pripremaju za natjecanja i dogovaraju strategije za poučavanje i pristup učenicima s teškoćama u svladavanju nastavnih sadržaja.

Na sastancima stručnih aktiva prezentirane su i stručne teme zajedničke svim članovima aktiva i njihovim područjima djelovanja.

## **Uključenost djelatnika u usavršavanje u školi i izvan škole**

Tijekom nastavne godine, radi epidemioloških okolnosti, nisu organizirana stručna predavanja u školi. Učitelji i stručni suradnici upućivani su na stručnu literaturu i usavršavanje online. Nakon proljetnih praznika učitelji su se uključili u stručna usavršavanja izvan škole koja su bila uživo ili i dalje online.

Tijekom školske godine učitelji i stručni suradnici su se prema Katalogu stručnog usavršavanja Agencije za odgoj i obrazovanje uključivali u stručno usavršavanje prema područjima interesa (struka i metodika, pedagoško-psihološko područje) i u skladu sa raspoloživim sredstvima škole.

Stručna usavršavanja djelatnika financirana su iz vlastitih prihoda od najma poslovnog prostora. Učitelji, stručni suradnici i ravnateljica pohađali su online stručna usavršavanja, a samo dijelom uživo što je ovisilo o epidemiološkim uvjetima i financijskim sredstvima.

RAD UPRAVNIH I STRUČNIH TIJELA, STRUČNIH SURADNIKA I RAVNATELJICE ŠKOLE

## **Rad Školskog odbora**

Školski je odbor ispunjavao sve dužnosti određene Statutom škole. Sjednice su se odvijale u prostorima škole. U školskoj godini 2021./2022. godine održana je 21 sjednica Školskog odbora. Novi Školski odbor utemeljen je u studenom 2021. Školski je odbor donio Kurikulum i Godišnji plan i program rada OŠ Jelkovec, davao ravnateljici prethodne suglasnosti za zapošljavanja, sklapanja ugovora i sve važne odluke čime su ispunjene sve zakonske obveze ustanove i Školskog odbora.

## **Rad Vijeća roditelja**

Vijeće roditelja, koje čini 45 roditelja predstavnika 45 razrednih odjela, sastalo se uživo tri puta od početka do kraja nastavne godine 2021./2022. Povremene dodatne obavijesti roditeljima su se odvijale putem e-maila ili WhatsApp grupe.

Predstavnici su aktivno sudjelovali ispunjavajući svoje obveze i ostvarujući svoja prava određena Statutom škole uz izuzetke nekih koji se nisu pojavili niti jedan puta.

## **Rad Učiteljskog vijeća**

U školskoj godini 2021./22. Učiteljsko vijeće održalo je 11 sjednica do 6.7.2022., a zadnja, 12. sjednica će biti održana 25. kolovoza 2022. Učiteljsko vijeće je ispunjavao dužnosti određene Statutom škole. Sjednice su se odvijale u prostorima škole kada je to omogućavala epidemiološka situacija.

## **Rad Razrednih vijeća**

Tijekom školske godine održavane su redovite sjednice Razrednih vijeća vezane uz planiranje i provedbu nastavnog procesa i vanredne sjednice vezane uz donošenje pedagoških mjera.

Na svim sjednicama razrednih vijeća raspravljalo se o uspjehu učenika i dogovaralo o postupcima učitelja i pedagoške službe kada su u pitanju učenici koji postižu slabiji školski uspjeh ili iskazuju neprihvatljive oblike ponašanja.

## **Rad razrednika**

Svi su razrednici održali 3 roditeljska sastanka i redovite telefonske ili elektronske informacije, a uz najavu roditelja uživo u prostorijama škole. Po potrebi su kontaktirali roditelje i pozivali ih na razgovore te dogovarali strategije pomoći učenicima. Suradnja razrednika i članova Razrednog vijeća je vrlo dobra.

Na satovima razrednog odjela provođeni su sadržaji Građanskog odgoja i preventivnih programa.

## **Rad stručnih suradnika**

Pedagoginja i psihologinja škole najveću pažnju posvećuju savjetodavnom radu s roditeljima, učenicima i učiteljima. S učenicima i učiteljima provedeni su brojni individualni razgovori i radionice na satovima razrednog odjela. Uspješna je suradnja s vanjskim institucijama: Školska medicina, Centar za socijalnu skrb, Ministarstvo unutarnjih poslova, Gradski ured za obrazovanje sport i mlade, Ministarstvo znanosti i obrazovanja RH, udruga Iskra i druge udruge, Dječjim vrtićem i sl.

Logopedinja naše škole radi s učenicima nižih i viših razreda koji imaju teškoća u savladavanju nastavnih sadržaja ili pokazuju neke oblike neprihvatljivog ponašanja i surađuje s njihovim roditeljima. U školskoj godini 2021./22. 123 učenika naše škole školovalo se prema Rješenju o primjerenom načinu školovanja (57 učenika ima prilagođeni program, a 66 učenika individualizirani pristup), što je vrlo velik broj. Logopedinja ovisno o mogućnostima radi sa svim učenicima sa poteškoćama, surađuje s roditeljima i učiteljima i vanjskim relevantnim službama.

Knjižničar je nastavne godine 2021./22. koristeći sredstva odobrena od Ministarstva znanosti i obrazovanja, Gradskog ureda za obrazovanje te vlastita sredstva i donacije dodatno opremio školsku knjižnicu lektirnim naslovima i ostalim primjerenim naslovima. Dio lektirnih naslova je na početku nastavne godine otpisan.

## **Rad tajništva i administrativno tehničke službe**

Redovni poslovi planirani Godišnjim planom za školsku godinu 2021./22. i Tjednim zaduženjima obavljeni su u cjelosti.

## **Rad ravnateljice škole**

Ravnateljica škole obavila je sve poslove planirane Godišnjim planom rada za školsku godinu 2021./22. Najveći dio radnog vremena posvećen je:

* izvanrednoj organizaciji rada radi epidemioloških uvjeta (zaraza, izolacija, testiranja i sl.)
* međuljudskim odnosima i rukovođenju unutar kolektiva
* strukturama i procesima odgoja i obrazovanja
* pomoći pripravnicima
* razgovorima s roditeljima
* donošenju školskih akata
* radu u tijelima škole
* uvidu u mnoga i raznovrsna pitanja razvojno-pedagoške djelatnosti
* praćenju i vrednovanju odgojno-obrazovnog procesa,
* praćenju provedbe stručnog usavršavanja odgojno-obrazovnih djelatnika
* suradnji sa relevantnim vanjskim institucijama
* komunikaciji oko rješavanja popravaka te održavanju zgrade škole i okoliša.

REALIZACIJA KURIKULUMA ŠKOLE – ANALIZA ODGOJNO-OBRAZOVNIH POSTIGNUĆA

Na početku nastavne godine izvršeno je planiranje svih odgojno-obrazovnih aktivnosti u školi:

izrada globalnog plana i programa (Godišnji plan), mjesečni planovi (ravnomjerno raspoređivanje globalno planiranje aktivnosti), priprema (dnevno obavljanje poslova).

Nastavni plan i program je realiziran. Godišnji plan i program rada škole i Kurikulum škole je realiziran na zadovoljavajućoj razini, a značajno ograničen vanrednim situacijama. Odstupanja su opravdana radi nepredvidljivosti rada.

## **Rad i postignuća u redovnoj i izbornoj nastavi**

**REDOVNA NASTAVA**

Na kraju nastavne godine 2021./2022. bilo je 999 učenika od toga 509 djevojčica i 490 dječaka.

10 učenika je upućeno na ponavljanje razreda od toga u RN 3 učenika s 3 ili više negativnih zaključnih ocjena, a u PN 7 učenika s 3 ili više negativnih zaključnih ocjena ponavlja razred.

33 učenika je bilo upućeno na dopunski rad, a 4 učenika je upućeno na popravni ispit.

Ukupan broj opravdanih izostanaka je 92861, neopravdanih 4307. Ukupan broj izostanaka je 97108 sati nastave.

Analiza uspjeha je u prilogu 1.

Ukupno je izrečeno 49 opomena i 2 ukora.

U RN imamo 148 pohvala UV i 72 pohvale RV, ukupno 220 pohvala.

U PN imamo 35 pohvala UV i 136 pohvala RV, ukupno 171 pohvala.

Učenici generacije su nagrađeni:

1. razredi – učenik Lenard Foretić iz 1.a razreda

2. razredi – učenica Korina Grab iz 2.f razreda

3. razredi – učenica Petra Vranješ iz 3.b razreda

4. razredi – učenica Karla Ljoljić iz 4.b razreda

5. razredi – učenica Nika Piskač iz 5.a razreda

6. razredi – učenik Jakov Dujmić iz 6.f razreda

7. razredi – učenica Lana Tomašević iz 7.e razreda

8. razredi – učenik Lovro Maslov iz 8.c razreda i učenica Barbara Žanić iz 8.a razreda

**IZBORNA NASTAVA**

Kurikulumom Osnovne škole Jelkovec planirano je provođenje izborne nastave iz vjeronauka, njemačkog i engleskog jezika i informatike. Godišnji plan i program je izvršen. U svim razredima je engleski jezik prvi strani jezik osim u A razredima u kojima se održava kao izborna nastava. Njemački jezik je prvi strani jezik samo u A razredima, a u ostalim razredima je izborni. Informatika se kao izborni predmet održava u svim razredima osim u 5. i 6. razrednim odjelima u kojima se odvija kao redovna nastava.

## **Rad i postignuća u dopunskoj i dodatnoj nastavi te izvannastavnim aktivnostima**

Nastavni sati dodatne i dopunske nastave održavani su prema zaduženjima učitelja po razrednim odjelima ili u kombiniranim skupinama iz nastavnih predmeta matematika, hrvatski jezik, engleski jezik, njemački jezik, geografija, povijest, biologija/priroda i kemija. Ostvarenje Godišnjeg plana i programa i Kurikuluma je unutar prihvatljivih odstupanja.

Zahvaljujući redovitoj i kvalitetnoj dodatnoj nastavi te izvannastavnim aktivnostima naša škola je postigla zadovoljavajuće rezultate na natjecanjima i smotrama. Popis postignuća u prilogu 2.

Od postignuća bih posebno istaknula sljedeće:

Dan škole održan je u školi 18. lipnja 2022. Prikazana je premijera filma „Uz malu pomoć prijatelja“ koja je trajala nešto više od pola sata. U snimanju filma je sudjelovala gotovo cijela škola. Ideja i vodstvo projekta: učiteljica glazbenog Ivana Stojković, snimanje: učitelj TZK Ivan Petošić uz suradnju i pomoć većine učitelja naše škole.

Učenici 7.a i 8.a su sudjelovali u natječaju Francuskog instituta kojim se potiče višejezičnost. U kategoriji 5-8 razreda za njemački osvojili su 1. mjesto žirija za videospot i 1. nagradu publike u svim kategorijama. Tekst pjesme na njemačkom i glazbu je napisala učenica 8.a Barbara Žanić pod vodstvom učiteljice njemačkog Marine Lovrić. Glazbeni dio su doradili učitelji: Ivana Stojković i Tomislav Gojanović, a snimatelj je bio učitelj Ivan Petošić.

Croatian Mareks liga – robotika ekipno 3. mjesto: učiteljica Mirela Mareljić Babić

Matematičko natjecanje „Klokan bez granica“ 1. mjesto– Marta Baneković 2. razred, a ostali učenici u 10% najboljih u RH): učiteljice razredne nastave i matematike

HEP – Za naše male genijalce 2021. – informatika 8.b - 1. nagrada je bila 6 novih računala: učiteljica Petra Miklec

Državno natjecanje „Sigurno u prometu“ Nika Piskač 2. mjesto: učitelj Jadran Jelić

Prvenstvo Grada Zagreba Futsal – 2. mjesto dječaci 8. razredi; Prvenstvo Grada Zagreba 1. mjesto rukomet djevojčice 5. razredi; Poluzavršnica državnog prvenstva - regija sjever – 3. mjesto rukomet djevojčice 5. razredi: učitelj Ivan Bertović

Državno natjecanje iz fizike – Lovro Maslov 8c: učiteljica Martina Benke

Međunarodni likovno-literarni natječaj „Moji Tin i ja“ 2. mjesto Lana Lukanović: učiteljica Ivana Popovac Hristov

**REALIZACIJA RAZVOJNOG PLANA ZA ŠKOLSKU GODINU 2021./22**

Prioritetna područja su bila:

1. Informatička pismenost

Cilj: stjecanje vještina informatičke pismenosti za uspješno uključivanje u proces cjeloživotnog učenja

Metode i aktivnosti ostvarenja ciljeva: opremanje i modernizacija računalne opreme, osnivanje izvannastavnih aktivnosti(npr. Informacijska i medijska pismenost)

Nužni resursi: radni materijali, ulaganja i održavanje informatičke opreme

Ostvarenost: održavanje redovito, stara računala su zamijenjena novim, ali do kraja nastavne godine pojavile su se dodatne potrebe za kupnju novih računala i projektora koja će zamijeniti dotrajalu informatičku opremu. To planiramo za sljedeću školsku godinu.

Pokazatelji ostvarenih ciljeva: prezentacija rada na web stranici škole.

1. Kultura čitanja

Cilj: veće sudjelovanje učenika u radu i razvoju škole

Metode i aktivnosti ostvarenja ciljeva: Osnivanje tima učenika za kvalitetu škole kroz informiranje putem panoa, sandučića i sl.

Ostvarenost: Osnovan je klub čitatelja, večeri čitanja, povezivanje „velikih i malih čitača“, gosti pisci, novinarski članci.

Pokazatelji ostvarenih ciljeva: prezentacija na web stranici škole.

Izvješće pripremila:

Ljiljana Lepan Babić, prof.

Ravnateljica OŠ Jelkovec